Ruben Garcia

Ruben Luis (Scorpio) Garcia (☆ 30 di oktober 1952 na Aruba - † 3 di november 2022 na Aruba) tabata un DJ, animado, empresario, locutor, presentador y personahe di radio y televishon Arubiano. El a ocupa un rol significante den radiodifusion y mundo farandulero di Aruba.

 Bida 
Ruben Garcia a lanta den bario di Dakota, Oranjestad como e ultimo di nuebe yiu di Panthaleon Garcia y su señora, kendenan tabata di descendencia latino americano. Na 1970, despues di obtene su Mulo-diploma, el a cuminsa su carera na Radio Kelkboom como operador. E aña despues e ta wordo elegi pancho di Carnaval ("Pancho Jockey") i ta cuminsa como discjockey na Surfside (awor Nikki Beach). Na 1975, 1977, 1978 y 1979 e lesadonan di revista Amistad ta saca Garcia como e mihor DJ y animado di Aruba. 

Garcia a cuminsa su caminda den radiodifusion un dia cu e locutor a baha for di estudio. El a bira conoci pa su bos y estilo di presentacion, cu tabata unico y hopi anima. Su bos tabata
wordo uza tambe como branding pa companianan renombra. Den temporada di Carnaval e tabata e motor tras di e jingle anual di Carnaval y e programanan carnavalesco. Minister Maduro a hiba palabra na despedida di Ruben ‘Scorpio’ Garcia, Awemainta (8 di november 2022) Como locutor e tabata sucesivamente e figura principal na radioemisora Voz di Aruba AM (desde 1975) , Canal 90FM (desde 1989) y Magic FM (desde 2002), y a fungi ultimo como director di Power FM.

Como persona conoci el a pasa pa fungi como maestro di ceremonia di espectaculonan grandi, manera eleccion di reina di Carnaval, Miss Aruba, festivalnan di canto, calypso y roadmarch y Bon Bini Festival. Durante su carera el a traha hunto cu varios farandulero conoci, manera Yubi Naar, Lenny Denz, Cristina Lampe y Geraldine Mulder. Desde 1981 Garcia tabata promotor/empresario y a trece varios artista di fama internacional pa Aruba, entre nan e grupo UB40 na 1994.

Despues di algun aña di lucha cu su salud y apenas cuater dia despues di cumpli 70 aña Ruben Garcia ta fayece dia 3 di november 2022 den Horacio Oduber Hospital. E tabata casa cu Ana Teresa (Treesje) Marchena y hunto nan tin dos yiu muhe.

 Homenahe 
Stichting Maneho di Aruba su Carnaval (SMAC) a dedica e temporada di carnaval 2023 na memoria di Ruben Garcia, considerando e un icono di carnaval di Aruba. SMAC: Carnaval 69 ta dedica na memoria di Ruben “Scorpio” Garcia, 7 di november E dia despues di su fayecimento a bautisa e jingle di carnaval 2023 cu tabata su ultimo composicion carnavalesco, cual ela traha durante su hospitalisacion. Ruben a compone e jingle di carnaval 2023 den ICU di hospital, NoticiaCla (19 oktober 2022)

Category:Hende
Category:Aruba